CRISTIAN-ROBERT VELESCU 


Rodin, Brâncuşi şi fotografia 


Într-un important studiu consacrat personalităţii şi artei lui Constantin 
Brâncuşi, cercetătorul american Sidney Geist - care a început prin a 
dori să fie sculptor, dar şi-a încheiat în mod strălucit cariera în calitate 
de istoric de artă, tocmai datorită importantelor sale contribuţii con- 
sacrate operei brâncușiene - atrage atenţia asupra unui paralelism 
tematic Rodin-Brâncuși, pe care îl considerăm important şi totodată 
semnificativ. Sidney Geist semnalează un întreg inventar de teme 
rodiniene ce pot fi regăsite şi în creaţia sculptorului român’. Dată fiind 
consistenţa unui atare paralelism tematic, el nu poate fi rod al simplei 
întâmplări. Scrutând într-un mod vigilent raportul Rodin-Brâncuşi 
(fig. 01; fig. 02), cercetătorul contemporan constată că influenţa celui 
dintâi asupra sculptorului român nu a fost doar de ordin stilistic, aşa 
cum o dovedesc sculpturile pe care Brâncuşi le-a realizat în cursul 
anului 1906, cu totul îndatorate viziunii rodiniene - fapt remarcat şi 
de Antonin Mercié, maestrul său de la École de Beaux Arts” —, ori de 
natură tematică, aşa cum Sidney Geist a demonstrat. Dimpotrivă, 
influenţa lui Rodin a fost mai întinsă, generând un amplu evantai de 
coincidenţe şi „paralelisme“. Sub deschiderea acestuia se lasă desco- 
perite aspecte majore ale creaţiei celor doi, bunăoară interesul 


1 Vezi Sidney Geist, Brancusi - A Study of the Sculpture, Grossman Publishers, New 
York, 1968, pp. 142-143. 

2 Vezi Pontus Hulten, Natalia Dumitresco, Alexandre Istrati, Brancusi, Flammarion, 
Paris, 1986,p. 66. 

mutual împărtășit pentru fenomenul dansului’, pentru arhitectură“, 
pentru opera înţeleasă ca ansamblu semnificant, ca operă globală ori 
„meta-operă“ şi - nu în ultimul rând - pentru fotografie. 

Asupra acestui din urmă aspect ne propunem să zăbovim. Dată 
fiind vastitatea subiectului, vom avea în vedere - cu precumpănire - 
rolul pe care fotografia l-a împlinit în cursul procesului de creaţie. 
Altfel spus, Rodin şi, pe urmele acestuia, Brâncuşi instrumentalizau 
fotografia, transformând-o într-o unealtă eficientă, pusă în slujba 
actului creator. Revenind la paralelismul Rodin-Brâncuși, precizăm 
că acesta urmează a fi interpretat ca rezultat al acelei „scurte ucenicii“, 
tăcute şi eficiente, în cursul căreia Brâncuşi şi-a apropriat nu doar 
metodele şi procedeele de creaţie proprii maestrului de la Meudon, ci 
şi preferinţele, gusturile şi habitudinile sale intelectuale”. O ucenicie 
săvârșită, în fapt, în cea mai mare parte a ei în absenţa maestrului. 
Prin aceasta dorim să afirmăm că Brâncuşi continua să înveţe chiar şi 
după ce l-a părăsit pe Rodin, în ultima decadă a lui aprilie 1907. Că 
şederea sa la Meudon nu a fost una fericită rezultă dintr-o scrisoare pe 
care o trimite unor prieteni craioveni: „[...] din ianuarie, de când mă 
ajutară madamele Bengescu şi Cosmuţă să ajung la Rodin, tot la el în 
atelier îmi amărăsc zilili..“. În pofida acestui inconfort de o natură 





3 Vezi Doina Lemny, Lizica Codr&ano, une danseuse roumaine dans Yavant-garde 
parisienne, Fage Editions, Lyon, 2011. 

1 Proiecte arhitecturale pot fi descoperite în opera amândurora, după cum este 
ştiut că amândoi împărtăşeau aceeaşi admiraţie pentru catedralele goticului şi 
pentru meşterii care le-au înălţat. 

5 Lui Rodin, dar mai cu seamă ultimului secretar al acestuia, Mario Meunier, Brân- 
cuşi le datorează deschiderea sa către orizontul culturii clasice, în particular către 
filosofia lui Platon. Într-un text cu valoare memorialistică, Meunier îl înfăţişează 
pe Rodin în grădina de la Meudon, tolănit în iarbă, în vreme ce consoarta sa, 
Rose Beuret, îi citea, aşa cum se pricepea, dintr-o traducere după Eschil. Vezi 
Mario Meunier, Souvenirs d'un Humaniste (fotocopie a manuscrisului, arhiva 
Musée Rodin, Paris, mapa „Mario Meunier“). 

* Vezi Doina Lemny, „« Chez Rodin, je traîne toujours mon désespoir... » Lettre à 
des amis de Craiova“, în After Brancusi - Proceedings of the International Conference 
organized in the frame of the project The Saint of Montparnasse from Document to 
Myth. A Century of Constantin Brancusi Scholarship, Institutul de Istoria Artei al 
Academiei Române, UNArte, Bucureşti, 2014, pp. 86-91. 


96 


mai degrabă sufletească, ştiut fiind că Rodin manifesta asprime în 
raport cu ucenicii, dar şi faţă de cei din imediata sa apropiere - motiv 
pentru care s-a şi putut ajunge la formularea „pierre devant les 
hommes, mais homme devant les pierres“ —, ucenicul nu a plecat de la 
Meudon „cu mâinile goale“. Fotografia şi importanţa acesteia în 
cursul actului creator se vădesc a fi doar unul dintre „bunurile“ pe 
care Brâncuși a ştiut să şi le însuşească, folosindu-se de ele de îndată 
ce a trecut la elaborarea celei dintâi opere ce anunţă stilul său per- 
sonal: Rugăciune. Interogându-se asupra momentului în care 
Brâncuşi îşi începe, efectiv, activitatea de fotograf, un important 
exeget al sculptorului, Friedrich Teja Bach, oferă ca posibil reper 
tocmai anul 1907. Îndoiala exegetului este prudent marcată print-un 
semn al întrebării, pe care îl aşază în dreptul anului 1907, acelaşi an 
în care Brâncuşi s-a despărţit de Rodin şi de Meudon.’ Este totuşi 
interesant de observat că Friedrich Teja Bach nu avansează ipoteza 
potrivit căreia interesul lui Brâncuşi pentru fotografie s-ar fi putut 
datora lui Rodin. Aşadar, cei doi artişti împărtăşeau una şi aceeaşi 
pasiune pentru fotografie, atâta doar că Rodin nu fotografia el însuși, 
ci apela la serviciile profesioniştilor - Edward Steichen, Albert Harlingue, 
Alvin Langdon Coburn ş.a. =, în vreme ce Brâncuşi, nemulţumit de 
fotografiile luate de alţii după operele sale, bunăoară acelea datorate 
lui Alfred Stieglitz, a deprins mânuirea camerei şi târziu, în anii '20, 
procedeul developării şi al copierii”. 

Vom începe prin a observa că interesul lui Rodin pentru fotografie 
se vădeşte a fi contemporan cu acela al colegilor săi de generaţie, 
pictorii impresionişti. Dacă aceştia din urmă se foloseau de fotografie 
spre a-şi lărgi universul tematic, dar şi cu scopul de a inaugura o nouă 
optică, întemeiată pe decupajul sintetic şi totodată „arbitrar“ impus 





7xxx Au Musée dart et dhistoire - Rodin intime et Mario Meunier“, în Suisse 
(Geneva), 2 martie 1934. 

8 Friedrich Teja Bach, Brancusi — photo reflexion (catalog), Didier Imbert Fine Art, 
Paris, 1991, p. 8. 

” Sfătuit de Man Ray, Brâncuşi şi-a instalat o cameră obscură în atelierul său din 
Impasse Ronsin. 

de camera fotografică - prin aceasta chiar modificând în mod radical 
legile tradiţionale după care un tablou era compus =, Rodin se folo- 
seşte de fotografie doar pentru a fixa secvenţe ale modelului aflat în 
poză, după cum o dovedesc documente fotografice conexe unor opere 
de tinereţe. Ulterior, fotografia îl va ajuta să înţeleagă operele Antichi- 
tăţii greceşti!”, iar în anii senectuţii îi va fi de folos în aprofundarea 
propriei opere!!. Semnificativă în acest sens ne apare mărturia 
ultimului său secretar, Mario Meunier. Nici un procedeu nu i se părea 
lui Rodin prea complex ori, dimpotrivă, prea rudimentar pentru a-şi 
atinge țelul. El cheamă în ajutor flacăra lumânării, atunci când, la ore 
din noapte, încerca să smulgă vechilor statui aflate în propria-i colec- 
ţie secretul pe care artiștii de odinioară ştiuseră să-l încifreze în 
structurile cristaline ale marmurei, după cum nu refuză nici ajutorul 
obiectivului aparatului fotografic, a cărui mânuire o lasă însă în 
seama altora. O face atunci când doreşte să afle, mai pe îndelete şi 
într-un mod cât mai exact cu putinţă, modul în care acţionează „legile 
luminii“, urmărind pe suprafaţa modelului său „jocul subtil al luminii 
şi al umbrei, prin trecerea lină, toată numai voinţă, de la scobitură la 
relief, de la suprafaţă la volum“!”. lată modul în care domeniul foto- 
grafiei, cu extensiile sale asupra reproducerii operelor de artă - avem 
în vedere operele statuare ale Antichității greceşti, marmurele 
Partenonului, bunăoară =, îi îngăduie cercetătorului contemporan să 
evidenţieze o conjunctie proprie culturii vizuale a modernităţii, aceea 
dintre Rodin şi impresionism. În pofida faptului că o atare conexiune 


10 „[...] şi-mi amintesc acea dimineaţă, când tocmai sosiseră reproduceri ale 
sculpturilor Partenonului. Potrivi imaginile în faţa sa şi le privi poate preţ de 
o oră. Apoi zise: «Spune, dragul meu Meunier, ce rost mai are să creezi şi să 
trudeşti? Toate câte sunt aici, iată, nici unul dintre noi nu le va mai putea rea- 
liza!» În sinea sa ştia însă cu precizie că, odată, operele sale vor sta lângă acelea 
ale marilor artişti ai Greciei.“ *** „Rodin in Schlafrock und Pantoffeln...“, în Neues 
Wiener Journal, 15 martie 1934. 

1! La dorinţa lui Rodin, o variantă în ipsos a lui Balzac a fost montată pe o placă 
rotativă în grădina de la Meudon şi apoi fotografiată de Alfred Stieglitz în variate 
ipostaze, într-o atmosferă nocturnă, ceţoasă. 

12 Mario Meunier, Souvenirs d'un Humaniste (fotocopie a unui manuscris aflat în 
arhiva de la Musée Rodin, Paris, mapa Mario Meunier). 

poate fi încă şi astăzi subiect de dispută, raportul lui Rodin cu mişca- 
rea simbolistă părând a-şi dovedi într-un mod mai apropriat eficienţa, 
vom observa că Rodin împărtăşeşte cu impresioniştii tendinţa de-a 
fixa în operă aspectele evanescente ale existenţei. În pictura impre- 
sionistă, atmosfera nestatornică, schimbătoare era în măsură să 
conducă la împlinirea unui atare deziderat de natură tematică, cu 
repercusiuni asupra semnificației operei. În sculptură, în schimb, 
mişcarea era aceea care putea veni în întâmpinarea nevoii artistului 
de a exprima nestatornicia lumii vizibilului. Poetul Rainer Maria Rilke, 
cel care - în pofida timpului care s-a acumulat - rămâne unul dintre 
cei mai subtili analişti ai artei rodiniene, a atras atenţia asupra acestei 
caracteristici, proprii artei maestrului de la Meudon: 

„[...] Aceste noi gesturi erau deosebit de interesante pentru Rodin. 
Erau pline de nerăbdare. Ca unul care, căutând de multă vreme un 
obiect, ajunge din ce în ce mai dezorientat, mai împrăştiat, mai pripit 
şi stârneşte în jurul lui o întreagă harababură, maldăre de lucruri pe 
care le scoate din rânduiala lor de parcă ar vrea să le silească să caute 
împreună cu el, tot astfel gesturile unei omeniri care nu-şi mai găseşte 
rostul au ajuns mai nerăbdătoare, mai nervoase, mai precipitate, mai 
colţuroase. Şi în jurul lor zac răscolite toate întrebările existenţei. Dar 
în acelaşi timp, mişcările i-au devenit din ce în ce mai şovăitoare. Nu 
mai au rectiliniaritatea aceea gimnastă şi hotărâtă cu care îşi însuşeau 
lucrurile oamenii de odinioară. Nu se mai aseamănă cu acele mişcări, 
păstrate de vechile statui, gesturi la care numai punctul de plecare şi 
cel de sosire interesau. Între aceste două simple momente s-au strecu- 
rat nenumărate altele intermediare şi s-a vădit că tocmai în aceste stări 
de mijloc se petrece viaţa omului de azi, putinţa şi neputinţa lui de 
acţiune. [...] Rodin a creat aceste gesturi. [...] Sutelor şi sutelor de figuri, 
abia mai mari decât mâinile lui, le-a dat să poarte viaţa tuturor 
pasiunilor, înflorirea tuturor plăcerilor şi povara tuturor viciilor 





'3 Rainer Maria Rilke, Auguste Rodin, Editions Emile-Paul Frères, Paris, 1928, 
pp. 67-69. Vezi şi ediţia românească, Idem, „Auguste Rodin“, în Scrisori către 


Rodin - Auguste Rodin, Editura Meridiane, Bucureşti, 1986, pp. 126-127. 

Cititorul observă cum consideraţiile lui Rilke se extind nemăsurat 
asupra ansamblului operei rodiniene, dar şi asupra „rezumatului 
ideal“ al acesteia, Poarta infernului. Potrivit opiniei noastre, observa- 
tiile poetului au însă, în egală măsură, vocaţia de a se proiecta asupra 
unei singure sculpturi. Avem în vedere o operă de tinereţe, operă-,cheie“, 
realizată în timpul şederii lui Rodin la Bruxelles: LAge dairain (Vârsta 
de bronz) (fig. 03). Modelată şi expusă la Bruxelles în mai 1877, 

< Auguste Neyt, pozând pentru Vârsta de bronz 


A Auguste Rodin, Vârsta de bronz 

sculptura stârnise vii controverse, Rodin fiind acuzat de „mulaj după 
natură“ (moulage d'apres nature). În pofida acestui fapt, opera a fost 
acceptată la Salonul parizian‘. 

Învinuirea de a fi luat un mulaj după model a fost respinsă de Rodin. 
Totuşi, scara de 1/1 la care sculptura a fost concepută, reproducând 
aidoma trupul modelului, cu dimensiunile sale reale, dă încă şi astăzi 
de gândit. De altfel, pentru a evita o nouă învinuire, Rodin a modelat 
figurile Porții infernului la o scară inferioară celei naturale. Din perspec- 
tiva timpului care a trecut şi a procedeelor creatoare ale postmoderni- 
tăţii, „mulajul după natură“ nu mai apare atât de reprobabil, cum 
putuse apărea contemporanilor lui Rodin. Astăzi l-am interpreta mai 
degrabă ca împlinire a idealului impresionist, translat asupra artei 
sculptorului. Rodin fixează în materialul definitiv şi ferm - propriu 
artei statuare - clipa care trece şi, odată cu aceasta, mişcarea trupului, 
aflată, aşijderea, în necontenită şi proteică trecere. Mulând trupul 
soldatului Auguste Neyt, Rodin va fi dorit ca viaţa fremătătoare, mani- 
festată prin acele gesturi la care se referă Rilke, „mai nerăbdătoare, 
mai nervoase, mai precipitate“, să poată fi captată dintr-un singur 
elan. Rodin a comandat mai multe fotografii, dintre care două ne-au 
parvenit: modelul, al cărui nume a ajuns până la noi - soldatul belgian 
Auguste Neyt =, este văzut din faţă (fig. 04), dar şi din spate. În opinia 
noastră, fotografia nu are misiunea de a înlesni translarea instabi- 
lului, a gestului trecător asupra operei statuare, ci, în mod paradoxal, 
devine un soi de „conservă a impresiei trecătoare“, ceva intermediar, 
aflat între mişcarea firească, vie şi proteică, proprie modelului, şi 
opera de artă, care urmează doar să reconstruiască impresia mişcării 
ori „umbra ei“. Aceasta din urmă, potrivit proiectului de creaţie, urma 
să fie mai convingătoare şi mai adevărată decât însăşi mişcarea 
modelului, pe care am caracterizat-o ca fiind naturală, firească. Cum 





14 Pentru informaţiile privitoare la Vârsta de bronz, vezi Correspondance de Rodin, 
vol. I, Editions du Musée Rodin, Paris, 1985, p. 16. 

un mulaj nu putea fi luat de pe trupul nud al lui Auguste Neyt într-o sin- 
gură şedinţă de poză - pentru a împlini astfel idealul impresionist =, 
fotografia va fi avut rostul de a reconstitui, iar şi iar, de câte ori va fi fost 
necesar, impresia de mişcare, fragilitatea nestatorniciei însăşi, pe care 
şi impresioniştii o căutau cu ardoare, încercând să o fixeze pe pânzele 
lor. Tija pe care modelul o ţine, spre a se sprijini, avea rostul de a 
permite reconstituirea înclinaţiei dinamice a corpului, aceasta lăsân- 
du-se percepută mai cu seamă atunci când sculptura LAge diairain e 
privită din profil (fig. 05). Potrivit lui Camille Mauclair - unul dintre 
cei mai avizaţi exegeţi ai sculptorului -, Rodin ar fi comandat foto- 
grafii înfăţişându-l pe Auguste Neyt nud tocmai pentru a se apăra de 
acuzaţia de „mulaj luat după natură“ (moulage d'apres nature) care i-a 
fost adusă'”. Fotografia ce înfăţişează modelul Pignatelli de la Ecole 
des Beaux-Arts, pozând pentru Saint Jean-Baptiste'* (Sfântul Ioan 
Botezătorul) (fig. 06; fig. 07) vine însă să confirme rolul de instrument 
de lucru pe care fotografia a avut a-l împlini în atelierul lui Rodin. 
Revenind la fotografia ce-l înfăţişează pe Auguste Neyt nud, oricine 
poate constata - şi, la timpul său, o va fi constatat însuşi Rodin - un 
prea discret modeleu, o trecere infinitezimală de la lumină către 
zonele abia umbrite ale trupului. Or, se ştie, Rodin era un admirator 
al sculpturii greceşti, în colecţia sa aflându-se exemplare de statuară 
greacă. Comentând procedeele creatoare ale celor din vechime - pe 
care le-a dedus din observarea atentă a operelor lor -, Rodin afirmă: 
„Neaplecându-şi urechea decât numai la învăţăturile Naturii, ei au 
deprins de la aceasta să ştie a se servi de legile luminii, să modeleze 
statuile în felul în care soarele modelează chipurile, prin jocul subtil 
al luminii şi al umbrei, prin trecerea lină, toată numai voinţă, de la 
scobitură la relief, de la suprafaţă la volum.” Dar oare nu acelaşi lucru 


15 Vezi Camille Mauclair, Auguste Rodin, La Renaissance du livre, Paris, 1918, pp. 6-7. 

lé Informaţia o deţinem din Raphaël Masson - Véronique Mattiussi, Rodin, 
Flammarion, Paris, 2004, p. 138. 

17 Mario Meunier, Souvenirs d'un Humaniste... 

se-ntâmplă şi-n cazul mecanicei înregistrări înlesnite de „desenul cu 
lumină“ (traducerea exactă, etimologică a substantivului fotografie)? 
Deşi trecerea de la lumină la umbră e „lină“, totuşi, Rodin induce şi 
ideea de contrast atunci când precizează că această trecere este „toată 
numai voinţă“. Aproape aceleaşi cuvinte le foloseşte şi atunci când 
vorbeşte de propria-i creaţie, pe care aproape că o ataşează curentului 
impresionist, fără a-i pronunţa totuşi numele: „În acea perioadă 
făceam puţină pictură. Lumina este încântătoare în această ţară 
[Belgia, n. n]. Jocurile soarelui şi ale ploii sunt aici atât de delicate, atât 
de variate şi de fugitive, încât, întotdeauna, în zadar am încercat să le 
fixez pe pânză. Aş fi dorit să le păstrez ca pe-o învăţătură, căci mode- 
leul sculpturii nu este decât jocul viu al luminii şi al umbrei obţinut de 
ieşinduri şi de adâncituri“!*. Rodin istoriseşte experienţa sa de pictor, 
consumată în tinereţe, în prezenţa Rosei Beuret, în pădurea Soignes, 
lângă Bruxelles. Este interesant de observat cum experienţa dobân- 
dită de Rodin în cursul elaborării unei imagini bidimensionale - 
tabloul pe care tocmai îl picta în pădurea Soignes - este fructificată 
în sensul înţelegerii instrumentarului expresiv al sculptorului, care 
operează cu cele trei dimensiuni ale spaţiului. Pentru a putea reda 
acest „joc viu al luminii“, simpla cercetare a modelului aflat în atelier 
nu se vădea suficientă, după cum nu era suficientă nici aprofundarea 
documentului fotografic înfăţişând acelaşi model, în atitudine de 
poză. lată motivul pentru care Rodin foloseşte desenul ca pe o exten- 
sie a mijloacelor pe care fotografia i le punea la dispoziţie. Acelaşi 
Auguste Neyt este înfăţişat într-o atitudine identică aceleia din foto- 
grafie, de data aceasta însă aprofundat cu mijloacele viguroase, 
constructive ale desenului în sanguină (fig. 08). Paloarea carnaţiei din 
documentul fotografic e înlocuită printr-un modeleu mai viguros, 
în care umbra şi lumina se întrepătrund treptat, însă dialoghează 





18 Vezi Mario Meunier, „Rodin dans sa vie et dans son œuvre“, în Les Marges 
(Paris), 15 aprilie 1914, pp. 248-249. 

Modelul Pignatelli, pozând pentru Auguste Rodin, 
Sfântul loan Botezătorul Sfântul Ioan Botezătorul 


într-un mod mai ferm. Descoperim aici acea „rațiune cubică“ la care 
se referă Rodin într-una din mărturiile sale: „De voi adăuga că vederea 
şesurilor, a pădurilor, a depărtărilor câmpiei îmi oferă ideea de pornire 
pe care-o aşez în statuile mele, că simt raţiunea cubică în orice, că pla- 
nul, volumul îmi apar precum legile oricărei vieţi şi frumuseți, s-ar putea 
oare spune că sunt simbolist, înclinat spre generalizări, metafizician?“” 

Operă de răscruce în arta lui Constantin Brâncuşi, Rugăciune a fost 
modelată în aceeaşi perioadă în care, potrivit lui Friedrich Teja Bach, 





19 Camille Mauclair, op. cit. (1918), pp. 62-63. 

Auguste Rodin, Nud îngenuncheat pe un fundal de muluri Auguste Rodin, Rugăciune 

sculptorul executa primele sale fotografii, la scurt timp - adăugăm noi — 
după ce a părăsit atelierul rodinian de la Meudon. Cu bună îndreptăţire 
ne putem întreba dacă e vorba de un simplu fapt de coincidenţă ori 
dacă nu cumva abordarea domeniului fotografiei trebuie interpretată 
drept o consecinţă directă a şederii lui Brâncuşi pe lângă Rodin, parte 
a „zestrei rodiniene“ pe care o ia cu sine în momentul în care părăsește 
Meudon-ul. În ceea ce ne priveşte, înclinăm către această din urmă 
soluţie. Ne amintim că, în cursul şederii la Meudon, Brâncuși va fi 
simţit autoritatea lui Rodin ca pe-o adevărată asuprire. Cuvântul său 
de despărţire, „În preajma lucrurilor mari nu pot creşte decât lucruri 
mărunte“” — prezent într-una din notițele olografe păstrate în arhiva 
sculptorului —, este reluat într-o altă formă, însă purtând o semnificaţie 
echivalentă de către Mario Meunier, ultimul secretar al lui Rodin și — 
potrivit lui Vasile Georgescu Paleolog”! - oaspete al atelierului lui 
Constantin Brâncuşi. În anii deplinei sale maturirăţi - ca semn al 
încrâncenării care încă îl însoțea - secretarul îl compară pe Rodin cu 
„un stejar ce devoră muşchii crescuţi în preajma-i“”. 

Ceea ce Barbu Brezianu considera a fi un amabil cuvânt de despăr- 
tire” este în cazul celor doi - Brâncuși şi Mario Meunier - nimic 


2% « Tout prêt de chauses grands ne peut pousser que des chauses petits. » Vezi Brân- 
cuşi inedit, Doina Lemny şi Cristian-Robert Velescu (ed.), Humanitas, Bucureşti, 
2004, p. 68. 

21 „Mario Meunier, ex-secretarul lui Rodin, a fost acela care a poreclit pe Brâncuşi 
« micul Socrate » şi « fratele lui mai mic ». Tot el, cu câţiva gologani daţi lui de 
Brâncuşi, îi adusese cartea Vieţile filozofilor a lui Diogene Laertius - în ediţia 
lui Hachette, ieftină şi bună, care îi deveni de căpătâi. Mario Meunier, pe vremea 
când Brâncuşi tăia de-a dreptul în stei Sărutul, ostenea la traducerea Banchetu- 
lui..* Vasile Georgescu Paleolog, „Cocoşul lui Brâncuşi“, în Arta (Bucureşti), 
4/1966, p. 11. 

22 « Puis Mario Meunier devint le Secrétaire de Rodin. Il garde des trois années passées 
auprès du génial sculpteur le souvenir ’ d’un chêne qui dévorait la mousse autour de 
lui? » Louis Amargier, „Un Humaniste - Mario Meunier“, în La voix du Massif 
Central (Paris), septembrie 1953. 

% Vezi Barbu Brezianu, Brâncuşi în România, Editura Academiei, Bucureşti, 1976, 
p. 21. 

< Constantin Brâncuşi, Rugăciune în atelierul 
din rue du Montparnasse 


A Constantin Brâncuşi, 
model pozând pentru Rugăciune 

altceva decât un mod de a-şi manifesta frustrarea în raport cu acela 
care-i asuprise. Comanda pentru Rugăciune - parte a ansamblului 
funerar de la Buzău - însemna, în fapt, emanciparea lui Brâncuşi de 
Rodin, onorariul oferit de Eliza Petre Stănescu - comanditara ansam- 
blului - îngăduindu-i să devină propriul său stăpân. Era aşadar de 
aşteptat ca opera statuară însăşi să ia forma unui act de revoltă, în 
formulările ei plastice aceasta urmând să se distanţeze net de viziu- 
nea maestrului de la Meudon. În fapt, lucrurile au luat un curs 
contrar, neaşteptat. Atât din punct de vedere tematic, cât şi la nivelul 
semnificației pe care titlul o poartă, Brâncuşi se vădeşte a fi îndatorat 
lui Rodin. În 1900, în Pavilionul Alma, Rodin expusese o Prière (fig. 09), 
un nud feminin îngenuncheat. Soluţia creatoare este preluată de 
Brâncuşi ca atare, direct din atelierul de la Meudon. Despărţindu-se de 
Rodin, el pleacă înarmat cu un subiect şi cu o anume viziune asupra 
acestuia - motivul „rugăciunii“ închipuit ca nud feminin -, pe care le 
va transla asupra propriei creaţii. Se ştie că Rodin continuase să zăbo- 
vească asupra acelei Prière până în jur de 1909. Aşadar, elaborarea 
celor două opere - a lui Rodin şi a lui Brâncuşi - este strict contem- 
porană, cu observaţia că primul atacase motivul Prière încă de la 1900 
sau chiar înainte de acest an. Ceea ce apare însă ca uimitor este că şi 
etapele de elaborare - uzuale în atelierul de la Meudon - au fost pre- 
luate de Brâncuși, incluzând și cercetarea motivului prin mijlocirea 
fotografiei. Barbu Brezianu”! şi - beneficiind de arhiva acestuia - 
Friedrich Teja Bach” publică fotografia ce înfăţişează modelul pozând 
în atelierul din rue du Montparnasse la numărul 54 (fig. 10). O altă 
fotografie (fig. 11) înfăţişează acelaşi atelier prăfuit şi tern, contrastând 
cu fotografiile târzii ce au drept temă atelierul şi unde acesta împli- 
nește rolul de muzeu personal ori poate pe acela de operă globală, de 
meta-operă (fig. 12). Vorbind despre atelierele lui Rodin, Rilke observă 





24 Ibidem, p. 120. 
2 Vezi Friedrich Teja Bach, Brancusi - Metamorphosen plastischer Form, Dumont, 
Köln, 1987, p. 70. 

că - în cursul timpului - acestea au luat forme discrepante: „[Rodin] 
are mai multe ateliere, unele cunoscute, unde vizitele şi literele 
[textele literare, literatura, n.n. ] vin să-i caute tovărăşia, şi altele 
dosnice, neştiute de nimeni. Acestea sunt adevărate celule, odăi sără- 
căcioase şi golaşe, pline de praf, purtătoare ale nuanţelor de gri. Dar 





Atelierul lui Brâncuşi din Impasse Ronsin în anii ’40 


111 


sărăcia lor este aidoma acelei grandioase sărăcii cenușii, proprii lui 
Dumnezeu, în mijlocul căreia, în martie, se trezesc la viaţă arborii. 
E în aceste ateliere ceva de început de primăvară: o promisiune făcută 
cu voce joasă şi o profundă gravitate.“ Nu am fi insistat asupra 
descrierii lui Rilke dacă ea nu ar manifesta vocaţia de a fi translată 
şi asupra fotografiei ce înfăţişează atelierul lui Brâncuşi, acela unde, 
în mijlocul unei dezordini terne, ce sugerează cele mai aspre condiţii 
de creaţie, strălucește, albă, Rugăciune. Judecând după cronologia 
abstractă, neparticularizată, statuată de Friedrich Teja Bach în cata- 
logul de la Didier Imbert, cele două fotografii - una înfăţişând modelul 
nud aflat în poză, iar alta atelierul din rue du Montparnasse, cu 
Rugăciune în varianta ghips aflată în mijloc - trebuie să fie printre 
primele pe care Brâncuși le-a realizat de unul singur, pornind de la 
exemplul aceluia care, cu totul pasager - dar credem că într-un mod 
esenţial —, i-a fost magistru. Acela de care tocmai se despărţise: 
Auguste Rodin. În demonstrarea paralelismului Rodin-Brâncuşi - un 
paralelism urmărit de noi doar pe tărâmurile fotografiei - un singur 
element pare să lipsească: desenul care să aducă la suprafaţă 
„neputinţele“ fotografiei, cu scopul de a le corecta şi de a le împlini. Un 
asemenea desen nu se lasă descoperit în arhiva Brâncuşi. În schimb, 
în opera lui Rodin el exista deja în jur de 1900. lată un nud îngenun- 
cheat, cu mâinile împreunate în chip de rugă (fig. 13). E ca şi cum 
Rodin, de la distanţă şi dintr-un timp deja revolut, s-ar fi insinuat în 
procesul de creaţie al Rugăciunii - aflată în plină devenire în atelierul 
din rue du Montparnasse - şi ar fi parcurs în locul ucenicului una 
dintre fazele de elaborare a operei, pe care o considera obligatorie, 
dar pe care mai tânărul şi mai intrepidul Brâncuşi a hotărât să o 
ocolească. Avem în vedere cercetarea și aprofundarea modelului prin 
mijlocirea puterii de analiză a desenului. 





% Rainer Maria Rilke, apud Dominique Viéville, Rodin. Les Metaphores du génie, 
1900-1917, Musée Rodin / Flammarion, Paris, 2014, pp. 25-26. 

